Predkladacia správa

Minister kultúry Slovenskej republiky predkladá na rokovanie vlády SR návrh na poskytnutie rozpočtových prostriedkov Ministerstva kultúry Slovenskej republiky s účelovým určením pre Slovenskú televíziu a Slovenský rozhlas ako kompenzáciu časti výpadku úhrad za služby verejnosti  v roku 2009 v dôsledku sociálneho dosahu zákona č. 68/2008 Z. z. o úhrade za služby verejnosti poskytované Slovenskou televíziou a Slovenským rozhlasom a o zmene a doplnení niektorých zákonov (ďalej len „zákon o úhradách“).

Slovenská televízia a Slovenský rozhlas ako verejnoprávne, národné, nezávislé, informačné, kultúrne a vzdelávacie inštitúcie poskytujú službu verejnosti v oblasti televízneho a rozhlasového vysielania. Táto služba je charakteristická tým, že je univerzálne určená verejnosti a podľa zákona o úhradách je verejnosťou financovaná formou úhrad. Platiteľom úhrady je fyzická osoba, ktorá je koncovým odberateľom elektriny v odbernom mieste, z ktorého sa odoberá elektrina pre spotrebu v byte alebo rodinnom dome a zamestnávateľ, ktorý v pracovnom pomere alebo obdobnom pracovnom vzťahu zamestnáva aspoň troch zamestnancov. Úhrady sú hlavným zdrojom financovania verejnoprávnych médií, pričom Slovenskej televízii patrí 70 % a Slovenskému rozhlasu 30 % z každej platby. 

Právna úprava zohľadňuje postavenie jednotlivých demografických a sociálnych skupín obyvateľstva a rozširuje okruh osôb, ktoré sú oslobodené od povinnosti platiť úhradu. Sú to najmä platitelia  -  fyzické  osoby,  ktoré  sú  osobami  s  ťažkým  zdravotným postihnutím alebo žijú v spoločnej domácnosti s osobou s ťažkým zdravotným postihnutím. Mesačná úhrada platiteľa, ktorý je poberateľom  dôchodku podľa zákona č. 461/2003 Z. z. o sociálnom poistení v znení neskorších predpisov a nežije v spoločnej domácnosti s osobou s pravidelným príjmom zo zárobkovej činnosti sa znižuje na polovicu. Okruh osôb, ktoré platia polovičnú sumu úhrady sa rozširuje aj o osoby, ktoré sú poberateľom dávky v hmotnej núdzi alebo osobou spoločne posudzovanou s poberateľom dávky v hmotnej núdzi podľa zákona č. 599/2003 Z. z. o pomoci v hmotnej núdzi a o zmene a doplnení niektorých zákonov. 

Návrh predpokladá poskytnutie rozpočtových prostriedkov na pokrytie časti výpadku úhrad za rok 2009 vo vzťahu k oslobodeným osobám, ktorými sú osoby s ťažkým zdravotným postihnutím, a osobám, ktoré platia polovičnú výšku úhrady, t.j. dôchodcom a poberateľom dávky v hmotnej núdzi. Výška výpadku úhrad bola vypočítaná na základe údajov poskytnutých Rozhlasovou a televíznou spoločnosťou, s.r.o., ktorá zabezpečuje výber úhrad za služby verejnosti poskytované Slovenskou televíziou a Slovenským rozhlasom. Kompenzácia časti výpadku úhrad za rok 2009 v dôsledku sociálneho dosahu zákona o úhradách predstavuje celkovú sumu 4 000 000 eur. Pre Slovenskú televíziu to predstavuje sumu 2 800 000 eur (70 %) a pre Slovenský rozhlas sumu  1 200 000 eur (30 %). 

Poskytnutie finančných prostriedkov pre Slovenskú televíziu a Slovenský rozhlas bude mať dopad na štátny rozpočet. 

Predložený materiál nebude mať negatívny dopad na obyvateľov, na hospodárenie podnikateľskej sféry a iných právnických osôb, ani na životné prostredie, zamestnanosť a na podnikateľské prostredie.